DA Den Europæiske Unions Tidende C 148/18

Meddelelse om Den Europæiske Unions Rets dom i sag T-310/12 vedrørende Rådets gennemførelsesforordning (EU) nr. 325/2012 om indførelse af en endelig antidumpingtold og endelig opkrævning af den midlertidige told på importen af oxalsyre med oprindelse i Indien og Folkerepublikken Kina

(2016/C 148/06)

I sin dom af 20. maj 2015 i sag T-310/12, Yuanping Changyuan Chemicals Co. Ltd. mod Rådet for Den Europæiske Union (1) annullerede Den Europæiske Unions Ret (»Retten«) Rådets gennemførelsesforordning (EU) nr. 325/2012 om indførelse af en endelig antidumpingtold på importen af oxalsyre med oprindelse i Indien og Folkerepublikken Kina (»den anfægtede forordning«) (2), for så vidt som den vedrører Yuanping Changyuan Chemicals Co. Ltd. (»den pågældende eksporterende producent«).

I dommen fastslog Retten, at den anfægtede forordning ikke indeholdt en tilstrækkelig begrundelse i henhold til artikel 296 traktaten om Den Europæiske Unions funktionsmåde (TEUF) for så vidt angår metoden til fastsættelse af skadesmargenen for så vidt angår den pågældende eksporterende producent.

Som følge af dommen er importen til Den Europæiske Union af oxalsyre fremstillet af den pågældende eksporterende producent ikke længere pålagt den antidumpingtold, der blev indført ved den anfægtede forordning.

I henhold til artikel 266 i TEUF skal Unionens institutioner gennemføre de til dommens opfyldelse nødvendige foranstaltninger.

Det anerkendes, at i tilfælde, hvor procedurer omfatter flere administrative faser, indebærer annullering af en af disse faser ikke nødvendigvis annullering af hele proceduren (3). Antidumpingundersøgelsen er et eksempel på en sådan procedure, som omfatter flere faser. Følgelig fører den delvise annullering af Rådets gennemførelsesforordning (EU) nr. 325/2012 ikke til annullering af hele den anfægtede forordning. Unionens institutioner har derfor mulighed for at rette op på de aspekter i den anfægtede forordning, som førte til dens delvise annullering, og lade de dele, som ikke berøres af dommen, forblive uændrede, samtidig med at Rettens dom af 20. maj 2015 efterleves (4). Andre konklusioner i den anfægtede forordning, som ikke blev anfægtet inden for de fastsatte tidsfrister, eller som blev anfægtet, men afvist af Retten, og således ikke førte til annullering af den anfægtede forordning, er derfor stadig gældende.

Kommissionen har derfor besluttet at genoptage antidumpingundersøgelsen vedrørende importen af oxalsyre med oprindelse i Folkerepublikken Kina på det punkt, hvor ulovligheden indtrådte. Den er begrænset til at omfatte gennemførelsen af Rettens dom, som anført ovenfor.

Oplysninger til toldmyndighederne

Den endelige antidumpingtold, der er blevet betalt i henhold til forordning (EU) nr. 325/2012 på importen til Den Europæiske Union af oxalsyre i form af dihydrat (CUS-nummer 0028635-1 og CAS-nummer 6153-56-6) eller i vandfri form (CUS-nummer 0021238-4 og CAS-nummer 144-62-7) eller i vandig opløsning, som for øjeblikket falder ind under KN-kode ex 2917 11 00 (Taric-kode 2917110091) og med oprindelse i Folkerepublikken Kina, som er fremstillet af den pågældende eksporterende producent (Taric-tillægskode B232), og den midlertidige told, der er blevet endeligt opkrævet i henhold til artikel 2 i forordning (EU) nr. 325/2012, bør tilbagebetales eller udlignes. Anmodninger om godtgørelse eller fritagelse indgives til de nationale toldmyndigheder i overensstemmelse med gældende toldbestemmelser.

(1) EUT C 221 af 6.7.2015, s. 7.

(2) EUT L 106 af 18.4.2012, s. 1.

(3) Sag T-2/95, Industrie des poudres sphériques (IPS) mod Rådet, Sml. 1998 II, s. 3939.

(4) Sag C-458/98 P, Industrie des poudres sphériques (IPS) mod Rådet, Sml. 2000 I, s. 8147.